b'\n_START_ARTICLE_\nTaylor Swift\n_START_SECTION_\nLapsuus\n_START_PARAGRAPH_\nTaylor Swift syntyi Readingin kaupungissa Pennsylvanian osavaltiossa. Yhdeks\xc3\xa4nvuotiaana h\xc3\xa4n sai ensimm\xc3\xa4isen kitaransa, mutta h\xc3\xa4nen sormensa olivat viel\xc3\xa4 tuolloin liian pienet soittamaan. 12-vuotiaana h\xc3\xa4n alkoi tehd\xc3\xa4 omia kappaleitaan. Ensimm\xc3\xa4inen h\xc3\xa4nen kirjoittamansa kappale oli nimelt\xc3\xa4\xc3\xa4n "Lucky You", ja se syntyi h\xc3\xa4nen ollessaan 13-vuotias. Swiftin kappaleet kertoivat tavallisista teini-ik\xc3\xa4isten asioista, kuten rakkaudesta ja yst\xc3\xa4vist\xc3\xa4._NEWLINE_Swiftin iso\xc3\xa4iti, oopperalaulaja Marjorie Finlay, oli yksi h\xc3\xa4nen inspiraationsa l\xc3\xa4hteist\xc3\xa4\xc3\xa4n h\xc3\xa4nen ollessaan nuori. Kymmenenvuotiaana Swift alkoi esiinty\xc3\xa4 kotikaupungissaan laulamalla karaokekilpailuissa ja festivaaleilla. Vuotta my\xc3\xb6hemmin h\xc3\xa4n matkusti Nashvilleen, Tennesseehen toivoen levytyssopimusta, ja muutaman vuoden kuluttua koko Swiftin perhe muutti Tennesseehen pysyv\xc3\xa4sti. Viel\xc3\xa4 tuolloin Swift ei saanut levytyssopimusta, vaikka h\xc3\xa4n l\xc3\xa4hettikin demonsa moneen levy-yhti\xc3\xb6\xc3\xb6n. H\xc3\xa4n kuitenkin p\xc3\xa4\xc3\xa4tti olla lannistumatta kielteisist\xc3\xa4 palautteista._NEWLINE_Vuonna 2003 ollessaan 14-vuotias Swift esiintyi Blue Bird -nimisess\xc3\xa4 ravintolassa, miss\xc3\xa4 Scott Borchetta huomasi h\xc3\xa4net ja tarjosi levytyssopimusta.\n_START_SECTION_\n2006\xe2\x80\x932007: Ensimm\xc3\xa4inen albumi\n_START_PARAGRAPH_\nSwift julkaisi esikoissinglens\xc3\xa4 "Tim McGraw" vuonna 2006. Albumi Taylor Swift julkaistiin Yhdysvalloissa saman vuoden lokakuussa. Swift osallistui jokaisen albumin kappaleen kirjoittamiseen ja teki osan niist\xc3\xa4 kokonaan itse. Albumi sijoittui Billboard 200 -listan 19. sijalle ja myi 39\xc2\xa0000 kappaletta ensimm\xc3\xa4isen viikon aikana. Singlen musiikkivideo oli ensimm\xc3\xa4isell\xc3\xa4 sijalla CMT\'s (Country Music Television) video charts -listalla. Swift voitti samalla videollaan my\xc3\xb6s CMT Music Awardin kategoriassa "Vuoden l\xc3\xa4pimurtovideo"._NEWLINE_21. elokuuta 2007 Swift esiintyi America\xe2\x80\x99s Got Talent -kilpailun finaalissa. Toinen Taylor Swift -albumin single "Teardrops on My Guitar" julkaistiin 24. helmikuuta 2007 Yhdysvalloissa. Single sijoittui hyvin listoilla ja Swift voitti palkinnon sanoituksistaan._NEWLINE_7. marraskuuta 2007 Swift voitti vuoden 2007 kantrimusiikin CMA-gaalassa parhaan uuden artistin palkinnon (Horizon Award) ja esitti liven\xc3\xa4 my\xc3\xb6s kappaleensa "Our Song", josta tulikin kolmas albumilta julkaistu singlekappale. "Our Song" vietti kuusi viikkoa Country-listojen ykk\xc3\xb6sen\xc3\xa4 sek\xc3\xa4 sijoittui sijalle 16 Billboard Hot 100 -listalla ja sijalle 24 Billboard Pop 100 -listalla. Swift teki my\xc3\xb6s EP-mittaisen joulualbumin Sounds of the Season: The Taylor Swift Holiday Collection, joka julkaistiin 16. lokakuuta 2007. Albumi ei kuitenkaan menestynyt esikoisalbumin veroisesti. Albumi sis\xc3\xa4lsi jouluklassikkoja, kuten "Last Christmas", mutta my\xc3\xb6s Swiftin itse kirjoittamia kappaleita. Swift sai vuoden 2008 Grammy-palkintoehdokkuuden kategoriassa "Paras uusi artisti", mutta palkinnon sai Amy Winehouse. "Picture to Burn" oli albumin nelj\xc3\xa4s single. Alkuvuodesta 2008 kappale sijoittui kolmannelle sijalle Billboard Country Chart -listalla._NEWLINE_Seuraavaksi julkaistiin single "Should\'ve Said No", joka oli viides ja viimeinen Swiftin single t\xc3\xa4m\xc3\xa4n debyyttialbumilta. Swift esitti kyseisen kappaleensa 43. Annual Academy of Country Music Awards -palkintogaalassa._NEWLINE_Kes\xc3\xa4ll\xc3\xa4 2008 Swift julkaisi EP:ns\xc3\xa4 Beautiful Eyes. Levy myi 45\xc2\xa0000 kappaletta ensimm\xc3\xa4isell\xc3\xa4 myyntiviikollaan ja sijoittui k\xc3\xa4rkisijalle Billboard Top Country Albums -listalla ja sijalle yhdeks\xc3\xa4n Billboard 200 -listalla. Swift oli my\xc3\xb6s MySpace-sivuston etsityin kuuluisuus vuonna 2008.\n_START_SECTION_\n2008\xe2\x80\x932009: Fearless\n_START_PARAGRAPH_\nSwiftin toinen albumi Fearless julkaistiin 11. marraskuuta 2008 Yhdysvalloissa. Albumi sijoittui ensimm\xc3\xa4iseksi Billboard 200 -albumilistalla. Sen ensimm\xc3\xa4isen\xc3\xa4 singlen\xc3\xa4 julkaistiin kappale "Love Story". Singlest\xc3\xa4 tuli hitti sek\xc3\xa4 country- ett\xc3\xa4 poplistoilla. Kahdeksassa viikossa Fearless myi yli 338\xc2\xa0467 maksullista latausta, mik\xc3\xa4 teki kyseisest\xc3\xa4 albumista parhaiten myyneen countrylevyn koko lataushistoriassa._NEWLINE_Ensimm\xc3\xa4isell\xc3\xa4 viikollaan Fearless-levylt\xc3\xa4 seitsem\xc3\xa4n kappaletta esiintyi Billboard Hot 100 -listalla, mik\xc3\xa4 teki Swiftist\xc3\xa4 ja Miley Cyrusista parhaat naissartistit ensimm\xc3\xa4isell\xc3\xa4 viikollaan. Kappale "White Horse" sijoittui listan sijalle 13. Levyn kaikista kolmestatoista kappaleesta 11 on jo n\xc3\xa4hty Hot 100 -listalla._NEWLINE_Fearless-albumin toiseksi singleksi valittiin kappale "White Horse", joka julkaistiin 8. joulukuuta 2008. "Forever & Always", yksi albumin kappaleista, kertoo Swiftin suhteesta Joe Jonasin kanssa. Albumi on koko countryhistorian ensimm\xc3\xa4inen naisartistin tekem\xc3\xa4 albumi, joka on pysynyt kahdeksan viikkoa Billboard 200 -listalla._NEWLINE_Albumin kolmas single oli "You Belong With Me", ja siit\xc3\xa4 tuli hitti. Albumit Fearless ja Taylor Swift sijoittuivat sijoille yksi ja kaksi vuoden 2008 Kanadan countryalbumilistalla._NEWLINE_10. tammikuuta 2009 Swift teki ensimm\xc3\xa4isen musiikkivierasesiintymisens\xc3\xa4 tv-ohjelmassa Saturday Night Live. 8. helmikuuta 2009 Swift esitti kappaleensa "Fifteen" yhdess\xc3\xa4 Miley Cyrusin kanssa 51. Grammy-palkintogaalassa._NEWLINE_Muita Swiftin julkaisemia kappaleita ovat muuan muassa "Crazier", jonka h\xc3\xa4n esitti elokuvassa Hannah Montana: The Movie. Elokuvassa Swift tekee cameoroolin laulavana tytt\xc3\xb6n\xc3\xa4 ladossa. Kappale "Crazier" l\xc3\xb6ytyy elokuvan Hannah Montana: The Movie soundtrackilta._NEWLINE_Kes\xc3\xa4kuussa 2009 Swift esitti kappaleen "Thug Story" yhdess\xc3\xa4 T-Painin kanssa CMT-musiikkipalkintogaalassa. Samana iltana h\xc3\xa4n voitti kaksi palkintoa: "Vuoden paras naismusiikkivideo" ja "Vuoden video". 14. hein\xc3\xa4kuuta 2009 kerrottiin, ett\xc3\xa4 Swift esiintyy vuoden 2009 MTV Video Music Awards (VMA) -gaalassa. "Olen todella innoissani ett\xc3\xa4 MTV ja VMA-gaala ovat kutsuneet minut esiintym\xc3\xa4\xc3\xa4n, koska luulen ett\xc3\xa4 t\xc3\xa4m\xc3\xa4n vuoden esitys tulee olemaan jotakin mit\xc3\xa4 he eiv\xc3\xa4t ole tehneet koskaan ennen!" Swift kertoi. "MTV on ollut minulle hyv\xc3\xa4 enk\xc3\xa4 voisi olla enemm\xc3\xa4n innoissani t\xc3\xa4m\xc3\xa4n vuoden VMA-gaalasta."_NEWLINE_Swift teki ensiesiintymisens\xc3\xa4 VMA-gaalassa 13. syyskuuta. Swift oli juuri noutamassa voittamaansa palkintoa lavalta ja puhumassa kiitospuhettaan, kun r\xc3\xa4pp\xc3\xa4ri Kanye West tuli lavalle ja otti mikrofonin Swiftin k\xc3\xa4dest\xc3\xa4 kertoakseen mielipiteens\xc3\xa4 Swiftin voitosta. Swift oli juuri voittanut palkinnon "Parhaan naisartistin video" musiikkivideostaan "You Belong With Me". West kertoi mielipiteens\xc3\xa4, sanoen ett\xc3\xa4 Beyonc\xc3\xa9n videon "Single Ladies (Put a Ring on It)" olisi pit\xc3\xa4nyt voittaa kyseinen palkinto, joka siis oli ollut my\xc3\xb6s yhten\xc3\xa4 ehdokkaana. Wet v\xc3\xa4itti, ett\xc3\xa4 kyseinen musiikkivideo on "yksi parhaimmista videoista pitkiin aikoihin". T\xc3\xa4m\xc3\xa4 sai yleis\xc3\xb6n buuaamaan ja reagoimaan negatiivisesti. H\xc3\xa4n ojensi mikrofonin takaisin h\xc3\xa4mm\xc3\xa4styneelle ja poissa tolaltaan olevalle Swiftille, joka ei sitten saanut tilaisuutta puhua puhettaan loppuun. Kun Beyonc\xc3\xa9 sitten voitti palkinnon kategoriassa "Vuoden paras video" musiikkivideostaan "Single Ladies (Put a Ring on It)", h\xc3\xa4n pyysi Swiftin lavalle ja antoi t\xc3\xa4lle mahdollisuuden puhua puheensa loppuun. Gaalassa Swift esitti kappaleensa "You Belong With Me". West pyysi Swiftilt\xc3\xa4 anteeksi aiheuttamaansa h\xc3\xa4iri\xc3\xb6t\xc3\xa4. H\xc3\xa4n pyysi anteeksi viel\xc3\xa4 kerran ollessaan haastattelussaThe Jay Leno Show\'ssa._NEWLINE_Swift esiintyy Band Hero -peliss\xc3\xa4 hahmona, jolla ei kuitenkaan ole mahdollista pelata. Swift ilmoitti 6. syyskuuta 2009, ett\xc3\xa4 h\xc3\xa4n uudelleenjulkaisee Fearless-levyns\xc3\xa4 27. lokakuuta 2009, ja uudelleenpainos sis\xc3\xa4lt\xc3\xa4\xc3\xa4 kuusi uutta kappaletta._NEWLINE_Vuoden 2010 Grammy-gaalassa Swift voitti nelj\xc3\xa4 palkintoa.\n_START_SECTION_\n2010\xe2\x80\x932011: Speak Now\n_START_PARAGRAPH_\nSwift julkaisi kappaleen "Today Was a Fairytale" 19. tammikuuta 2010. Kyseinen kappale esiintyy elokuvan Yst\xc3\xa4v\xc3\xa4np\xc3\xa4iv\xc3\xa4 soundtrack-levyll\xc3\xa4. Elokuvassa Swift teki debyyttiesiintymisens\xc3\xa4 valkokankaalla. H\xc3\xa4n esitt\xc3\xa4\xc3\xa4 koulutytt\xc3\xb6\xc3\xa4, joka seurustelee Taylor Lautnerin n\xc3\xa4yttelem\xc3\xa4n hahmon kanssa. Kappale sijoittui sijalle kaksi Billboard Hot 100 -listalla ja sijalle yksi Kanadan Hot 100 -listalla, mik\xc3\xa4 teki siit\xc3\xa4 Swiftin ensimm\xc3\xa4isen ensimm\xc3\xa4iselle sijalle ylt\xc3\xa4neen singlen Kanadassa._NEWLINE_H\xc3\xa4nen kolmas studioalbuminsa Speak Now ilmestyi loppuvuodesta 2010. Levy sis\xc3\xa4lt\xc3\xa4\xc3\xa4 muun muassa singlet "Mine" ja "Back to December", ja yhteens\xc3\xa4 14 kappaletta. Kappaleet k\xc3\xa4sittelev\xc3\xa4t rakkautta ja yst\xc3\xa4vi\xc3\xa4, kuten muillakin albumeilla. Swift on kirjoittanut ja s\xc3\xa4velt\xc3\xa4nyt levyn kaikki kappaleet itse. Levy myi ensimm\xc3\xa4isen viikon aikana Yhdysvalloissa 1\xc2\xa0047\xc2\xa0000 kappaletta. Levyst\xc3\xa4 julkaistiin my\xc3\xb6s Deluxe Edition, joka sis\xc3\xa4lt\xc3\xa4\xc3\xa4 kolme lis\xc3\xa4kappaletta._NEWLINE_Albumin kuudennen kappaleen "Mean", Swift kertoi kirjoittaneensa vastaukseksi kaikille h\xc3\xa4nt\xc3\xa4 kritisoineille. Ohjelmassa Storytellers: Taylor Swift, laulaja itse kertoi kirjoittaneensa laulun yhdest\xc3\xa4 tietyst\xc3\xa4 kriitikosta, joka ei koskaan tuntunut hyv\xc3\xa4ksyv\xc3\xa4n Swifti\xc3\xa4, ja t\xc3\xa4m\xc3\xa4 keksi aina jotain moitittavaa h\xc3\xa4nen esityksist\xc3\xa4\xc3\xa4n tai kappaleistaan. Kappale menestyi, ja voitti muun muassa kaksi Grammy-palkintoa.\n_START_SECTION_\n2012\xe2\x80\x932013: Red\n_START_PARAGRAPH_\nSwiftin nelj\xc3\xa4s studioalbumi, Red, julkaistiin 22. lokakuuta 2012. Albumi nousi iTunesin listaykk\xc3\xb6seksi 31 maassa ensimm\xc3\xa4isen p\xc3\xa4iv\xc3\xa4n aikana. Levyll\xc3\xa4 on 16 kappaletta, jotka ovat tyylilt\xc3\xa4\xc3\xa4n hiukan edellisist\xc3\xa4 albumeista poikkeavia. Sanoituksissaan Swift jatkaa samanlaisella linjalla kertoen el\xc3\xa4m\xc3\xa4st\xc3\xa4\xc3\xa4n ja suhteistaan. Levyst\xc3\xa4 julkaistiin my\xc3\xb6s Deluxe Edition, joka sis\xc3\xa4lsi kaksi levy\xc3\xa4, kolme uutta kappaletta ja kolme erilaista versiota kolmesta muusta tavallisella levyll\xc3\xa4 olleesta kappaleesta._NEWLINE_Ensimm\xc3\xa4isen\xc3\xa4 singlen\xc3\xa4 levylt\xc3\xa4 julkaistiin "We Are Never Getting Back Together", jonka musiikkivideo ker\xc3\xa4si nettisivusto YouTubessa ensimm\xc3\xa4isen kahden kuukauden aikana yli 54 miljoonaa katselukertaa. Seuraavina julkaistut "Ronan" (joka ei kuulunut albumille vaan julkaistiin singlen\xc3\xa4), "Red", "Begin Again", "I Knew You Were Trouble" ja "State of Grace" nousivat kaikki vuorotellen iTunesin kymmenen ostetuimman kappaleen listalle Yhdysvalloissa._NEWLINE_Red palkittiin muun muassa "Billboard Top Country Album of 2013" ja "Billboard Top 200 Album of 2013", "American Music Awards Favorite Country Album" ja "Canadian Country Music Association Top Selling Album of 2013" palkinnoilla._NEWLINE_Taylor kiersi Yhdysvallat, Kanadan, Australian, Uuden-Seelannin, Iso-Britannian, Saksan ja Aasian Red-maailmankiertueellaan.\n_START_SECTION_\n2014\xe2\x80\x932016: 1989\n_START_PARAGRAPH_\nSwift paljasti Yahoo Worldvide Livestreamiss\xc3\xa4 18. elokuuta 2014, ett\xc3\xa4 h\xc3\xa4nen seuraavan, viidennen studioalbuminsa nimeksi tulee 1989 h\xc3\xa4nen syntym\xc3\xa4vuotensa mukaan. Albumi julkaistiin 27. lokakuuta 2014. Sen tavallinen versio sis\xc3\xa4lt\xc3\xa4\xc3\xa4 13 kappaletta. Livestreamiss\xc3\xa4 soitettiin ensimm\xc3\xa4inen single kyseiselt\xc3\xa4 albumilta, popkappale \xe2\x80\x9dShake It Off\xe2\x80\x9d. Samassa tilaisuudessa julkaistiin my\xc3\xb6s kappaleen musiikkivideo. "Shake It Off" debytoi Billboard Hot 100 -listan k\xc3\xa4rkisijalla, ja siit\xc3\xa4 tuli n\xc3\xa4in Swiftin uran toinen k\xc3\xa4rkisijan saavuttanut single Yhdysvalloissa._NEWLINE_Seuraavana singlen\xc3\xa4 julkaistiin kappale "Blank Space". Swift kertoi kappaleen musiikkivideon n\xc3\xa4ytt\xc3\xa4v\xc3\xa4n sen kuvan h\xc3\xa4nest\xc3\xa4, joksikin media h\xc3\xa4nt\xc3\xa4 v\xc3\xa4itt\xc3\xa4\xc3\xa4, eli hulluksi tytt\xc3\xb6yst\xc3\xa4v\xc3\xa4ksi, joka seurustelee vain kirjoittaakseen lauluja. Musiikkivideo ja laulu saivat paljon hyvi\xc3\xa4 arvosteluita. Kolmas single on nimelt\xc3\xa4\xc3\xa4ns\xc3\xa4 "Style" joka kertoo Swiftin ja Harry Stylesin seurustelusuhteesta. Nelj\xc3\xa4nten\xc3\xa4 julkaistiin "Bad Blood" -kappaleen remix-versio, joka sis\xc3\xa4lt\xc3\xa4\xc3\xa4 hiphop-laulaja Kendrick Lamarin r\xc3\xa4p-osuuden. Kappaleen musiikkivideolla esiintyy useita julkisuuden henkil\xc3\xb6it\xc3\xa4._NEWLINE_Albumia 1989 myytiin Yhdysvalloissa julkaisuviikollaan 1,2 miljoonaa kappaletta, mik\xc3\xa4 teki Swiftist\xc3\xa4 ensimm\xc3\xa4isen artistin, jonka kolme albumia ovat myyneet maassa miljoona kappaletta yhden viikon aikana. My\xc3\xb6hemmin Swift keikkaili 1989 World Tourilla.\n_START_SECTION_\n2017\xe2\x80\x932018: Reputation\n_START_PARAGRAPH_\nElokuussa 2017 Taylor poisti kaiken sis\xc3\xa4ll\xc3\xb6n Instagram- ja Twitter- tileilt\xc3\xa4\xc3\xa4n. Sen j\xc3\xa4lkeen h\xc3\xa4n alkoi lis\xc3\xa4ill\xc3\xa4 k\xc3\xa4\xc3\xa4rme aiheisia videoklippej\xc3\xa4 some-tileilleen. Sittemmin h\xc3\xa4n julkisti uuden albuminsa nimen, jonka nimi on Reputation viitaten h\xc3\xa4nen maineeseensa, mink\xc3\xa4 h\xc3\xa4n on medialta saanut. Albumin ensim\xc3\xa4inen single "Look What You Made Me Do" julkaistiin 25. elokuuta 2017 ja kappaleen musiikkivideo sai ensiesityksens\xc3\xa4 MTV:n VMA-gaalassa 27. elokuuta. Kappale on jo rikkonut lukuisia enn\xc3\xa4tyksi\xc3\xa4 Spotifyssa ja Youtubessa. Youtubessa kappaletta on muutamassa p\xc3\xa4iv\xc3\xa4ss\xc3\xa4 katsottu yli 50 miljoonaa kertaa, rikkoen Adelen "Hello"-kappaleella tekem\xc3\xa4n enn\xc3\xa4tyksen. Musiikkivideo  sis\xc3\xa4lsi paljon viittauksia Kanye Westiin, Kim Kardashianiin ja Katy Perryyn, joiden kanssa h\xc3\xa4n on julkisesti riidoissa. Swift laulaa Perryst\xc3\xa4 my\xc3\xb6s Bad Blood- kappaleellaan. Videolla esiintyy my\xc3\xb6s k\xc3\xa4\xc3\xa4rmeit\xc3\xa4, mik\xc3\xa4 on viittaus h\xc3\xa4nen ja Kim Kardashianin v\xc3\xa4liseen riitaan, jonka aikana Kardashian kutsui Swifti\xc3\xa4 k\xc3\xa4\xc3\xa4rmeeksi ja valehtelijaksi, mik\xc3\xa4 johti siihen ett\xc3\xa4 Swiftin sosiaalisen median tilit t\xc3\xa4yttyiv\xc3\xa4t k\xc3\xa4\xc3\xa4rme-emojeista.\n_START_SECTION_\n2019\xe2\x80\x93\xc2\xa0: Lover\n_START_PARAGRAPH_\nSwift julkaisi seitsem\xc3\xa4nnen albuminsa Lover 23. elokuuta 2019. Lover nousi Billboard 200 -listan k\xc3\xa4rkeen. Albumilta on julkaistu singlet "Me!", "You Need to Calm Down" ja "Lover". Albumin musiikki on teemoiltaan ja tyylilt\xc3\xa4\xc3\xa4n Reputation-albumin musiikkia kevyemp\xc3\xa4\xc3\xa4 ja el\xc3\xa4m\xc3\xa4nmy\xc3\xb6nteisemp\xc3\xa4\xc3\xa4. Suuri osa kappaleista on rakkauslauluja. Lis\xc3\xa4ksi Swift k\xc3\xa4sittelee yhteiskunnallisia teemoja esimerkiksi kappaleessa "You Need to Calm Down", jonka sanoituksissa h\xc3\xa4n ottaa kantaa seksuaaliv\xc3\xa4hemmist\xc3\xb6jen kohtaamaa syrjint\xc3\xa4\xc3\xa4 vastaan._NEWLINE_Swift n\xc3\xa4yttelee joulukuussa 2019 julkaistavassa Tom Hooperin ohjaamassa elokuvassa Cats, joka perustuu Andrew Lloyd Webberin musikaaliin.\n_START_SECTION_\nPerhe\n_START_PARAGRAPH_\nSwiftin perheeseen kuuluvat vanhemmat Scott ja Andrea Swift ja pari vuotta nuorempi pikkuveli Austin. Austin valmistui kev\xc3\xa4\xc3\xa4ll\xc3\xa4 2015 Notre Damen yliopistosta. Swift osti vanhemmilleen talon Nashvillesta vuonna 2011. Swift ilmoitti kev\xc3\xa4\xc3\xa4ll\xc3\xa4 2015 \xc3\xa4itins\xc3\xa4 Andrean sairastavan sy\xc3\xb6p\xc3\xa4\xc3\xa4.\n_START_SECTION_\nSeurustelu- ja yst\xc3\xa4vyyssuhteet\n_START_PARAGRAPH_\nSwiftin seurustelusuhteet ovat saaneet paljon huomiota mediassa etenkin Yhdysvalloissa. H\xc3\xa4n on itse kirjoittanut suhteistaan laulujen lyriikoissa. Swift on seurusteli Joe Jonasin kanssa vuonna 2008 ja n\xc3\xa4yttelij\xc3\xa4 Taylor Lautnerin syksyll\xc3\xa4 2009. H\xc3\xa4n tapaili muusikko John Mayeria muutaman kuukauden vuonna 2010. Mayerin kappaleen "Paperdoll" on tulkittu kertovan Swiftist\xc3\xa4._NEWLINE_Swift ja n\xc3\xa4yttelij\xc3\xa4 Jake Gyllenhaal seurustelivat syksyll\xc3\xa4 2010. Kes\xc3\xa4ll\xc3\xa4 2012 Swift tapaili Kennedyn sukuun kuuluvaa Conor Kennedy\xc3\xa4. Saman vuoden syksyll\xc3\xa4 h\xc3\xa4n alkoi seurustella One Direction -yhtyeen Harry Stylesin kanssa. Pari erosi alkuvuodesta 2013. Styles on sittemmin sanonut olevansa yst\xc3\xa4vi\xc3\xa4 Swiftin kanssa._NEWLINE_Stylesista erottuaan Swift vietti kaksi vuotta sinkkuna osittain siksi, ett\xc3\xa4 h\xc3\xa4n oli kyll\xc3\xa4stynyt siihen ett\xc3\xa4 h\xc3\xa4nen yksityisel\xc3\xa4m\xc3\xa4\xc3\xa4ns\xc3\xa4 puitiin jatkuvasti mediassa. Swift sanoi pel\xc3\xa4nneens\xc3\xa4, ett\xc3\xa4 t\xc3\xa4m\xc3\xa4 vie h\xc3\xa4nelt\xc3\xa4 uskottavuutta muusikkona. Swift seurusteli DJ Calvin Harrisin kanssa maaliskuusta 2015 kes\xc3\xa4kuun alkuun 2016. Erottuaan Harrisista Swift seurusteli n\xc3\xa4yttelij\xc3\xa4 Tom Hiddlestonin kanssa kolme kuukautta kes\xc3\xa4ll\xc3\xa4 2016._NEWLINE_Swift on seurustellut englantilaisen n\xc3\xa4yttelij\xc3\xa4 Joe Alwynin kanssa syksyst\xc3\xa4 2016. Pari piti suhteensa salassa kuukausia ennen sen paljastumista medialle toukokuussa 2017._NEWLINE_Laulajat Selena Gomez, Ed Sheeran ja Lorde ovat Swiftin l\xc3\xa4heisi\xc3\xa4 yst\xc3\xa4vi\xc3\xa4. Swift ja Sheeran ovat kirjoittaneet ja levytt\xc3\xa4neet yhdess\xc3\xa4 dueton "Everything Has Changed" ja esiintyneet yhdess\xc3\xa4 Swiftin Red-kiertueella  lis\xc3\xa4ksi Ed Sheeran esiintyy Taylor Swiftin kappaleessa "End Game" h\xc3\xa4nen Reputation-albumillaan. _NEWLINE_Abigail Anderson on ollut Swiftin hyv\xc3\xa4 yst\xc3\xa4v\xc3\xa4 noin 15-vuotiaasta asti, ja Swift on kirjoittanut kappaleensa "Fifteen" osittain Abigailille. Anderson oli Swiftin seuralaisena vuoden 2015 Grammy-gaalassa. Swiftin muita yst\xc3\xa4vi\xc3\xa4 ovat muun muassa huippumallit Jaime King, Karlie Kloss, Cara Delevingne ja Gigi Hadid, laulaja Ellie Goulding sek\xc3\xa4 n\xc3\xa4yttelij\xc3\xa4t Lena Dunham ja Hailee Steinfeld.\n_START_SECTION_\nLemmikit\n_START_PARAGRAPH_\nTaylor Swift omistaa kaksi Skotlannin luppakorva kissaa, Meredith Grey Swiftin ja Olivia Benson Swiftin. Meredith on nimetty Greyn Anatomiassa esiintyv\xc3\xa4n saman nimisen hahmon mukaan, kun Olivia taas on nimetty Kova laki:Erikoisyksikk\xc3\xb6 -nimisen sarjan p\xc3\xa4\xc3\xa4henkil\xc3\xb6n, Olivia Bensonin mukaan.\n_START_SECTION_\nVarallisuus\n_START_PARAGRAPH_\nSwift on asunut Tribecan kaupunginosassa New Yorkissa kev\xc3\xa4\xc3\xa4st\xc3\xa4 2014. H\xc3\xa4n omistaa my\xc3\xb6s talot Beverly Hillsiss\xc3\xa4  ja Watch Hilliss\xc3\xa4 Rhode Islandilla sek\xc3\xa4 asunnon Nashvillessa. Talouslehti Forbesin mukaan Swift tienasi 57 miljoonaa dollaria vuonna 2012, 55 miljoonaa dollaria vuonna 2013 ja 64 miljoonaa vuonna 2014. Vuoden 2015 parhaiten tienaavaksi pariskunnaksi valittiin Taylor ja h\xc3\xa4nen silloinen poikayst\xc3\xa4v\xc3\xa4ns\xc3\xa4 Calvin Harris.\n_START_SECTION_\nHyv\xc3\xa4ntekev\xc3\xa4isyys\n_START_PARAGRAPH_\nSwift tekee hyv\xc3\xa4ntekev\xc3\xa4isyysty\xc3\xb6t\xc3\xa4 muun muassa lastensairaaloiden, katastrofirahastojen, sy\xc3\xb6p\xc3\xa4potilaiden ja opetuksen hyv\xc3\xa4ksi. H\xc3\xa4n lahjoitti 100\xc2\xa0000 dollaria Punaiselle ristille Iowan tulvan uhrien hyv\xc3\xa4ksi vuonna 2008. Toukokuussa 2010 Swift lahjoitti 500\xc2\xa0000 dollaria Tennesseen tulvan uhreille._NEWLINE_Swift tukee lastensairaaloita ja lasten terveyden hyv\xc3\xa4ksi toimivia j\xc3\xa4rjest\xc3\xb6j\xc3\xa4. Syyskuussa 2009 Swift esiintyi BBC:n "Children in Need" -tapahtumassa ja ilmoitti Sir Terry Woganille, ett\xc3\xa4 lahjoittaisi itse 13\xc2\xa0000 Englannin puntaa lasten hyv\xc3\xa4ksi toimivalle Children in Need -j\xc3\xa4rjest\xc3\xb6lle. Swift tekee yhteisty\xc3\xb6t\xc3\xa4 sairaiden lasten toiveita toteuttavan Make A Wish -j\xc3\xa4rjest\xc3\xb6n kanssa ja on tavannut sen kautta henkil\xc3\xb6kohtaisesti useita fanejaan. H\xc3\xa4n on vieraillut sairaaloissa lapsipotilaiden ja haavoittuneiden sotaveteraanien luona._NEWLINE_Vuonna 2012 Swift kirjoitti kappaleen Ronan, joka kertoi tositarinan 4-vuotiaasta sy\xc3\xb6p\xc3\xa4\xc3\xa4n menehtyneest\xc3\xa4 pojasta. H\xc3\xa4n esitti laulun televisiossa hyv\xc3\xa4ntekev\xc3\xa4isyyskonsertissa. Kappale julkaistiin singlen\xc3\xa4, jonka tuotot meniv\xc3\xa4t hyv\xc3\xa4ntekev\xc3\xa4isyyteen._NEWLINE_Swift on tukenut rahallisesti kouluja ja kirjastoja. Vuonna 2012 h\xc3\xa4n lahjoitti nelj\xc3\xa4 miljoonaa dollaria Country Music Hall of Fame and Museumille koulutuskeskusta varten._NEWLINE_Swift on saanut lasten hyv\xc3\xa4ksi tekem\xc3\xa4st\xc3\xa4\xc3\xa4n ty\xc3\xb6st\xc3\xa4 Big Help -palkinnon, jonka h\xc3\xa4nelle antoi Kid Choice -palkintotapahtumassa Michelle Obama. Joulukuussa 2012 h\xc3\xa4n sai Robert F. Kennedy Center for Justice and Human Rights -s\xc3\xa4\xc3\xa4ti\xc3\xb6n Ripple of Hope -palkinnon ty\xc3\xb6st\xc3\xa4 ihmisoikeuksien hyv\xc3\xa4ksi._NEWLINE_Hein\xc3\xa4kuussa 2015 Swift lahjoitti yhdelle sy\xc3\xb6p\xc3\xa4\xc3\xa4 sairastavalle fanilleen l\xc3\xa4hes 50\xe2\x80\x89000 euroa h\xc3\xa4nen sy\xc3\xb6p\xc3\xa4hoitoihinsa.\n_START_SECTION_\nYhtye\n_START_PARAGRAPH_\nTaylor Swiftin yhtye on pysynyt samana koko uran ajan, pieni\xc3\xa4 muutoksia lukuun ottamatta. Jotkut yhtyeen j\xc3\xa4senist\xc3\xa4 ovat mukana vain studio\xc3\xa4\xc3\xa4nityksiss\xc3\xa4 eiv\xc3\xa4tk\xc3\xa4 esimerkiksi ole mukana kiertueilla. Swiftin yhtyeest\xc3\xa4 on l\xc3\xa4htenyt kaksi j\xc3\xa4sent\xc3\xa4. Ben Clark (banjo) ja Emily Poe (viulu) ovat j\xc3\xa4tt\xc3\xa4neet yhtyeen.'